Fl-ewwel lezzjoni tal-P.G.C.E. il-lettur staqsiena għaliex konna dħalna għall-kors biex ngħallmu l-Malti. Ovvjament b'O kbira, qbiżt jien u għedtlu li kont dħalt għall-kors għax inħobb il-Malti. U ma kinitx kelma! Niftakru jitbaqbaq għax li titgħallem il-Malti u li tgħallmu huma differenti. Spjegalna kif ġaladarba tidħol fil-klassi tinsa l-Malti u għad illi tgħallem il-Malti bil-Malti l-preokkopazzjonijiet tiegħek ikunu bil-wisq ikbar minn hekk. U naħseb kellu kemxejn raġun. Għad illi tkun qed tgħallem il-Malti bil-Malti, moħħok aktarx ikun mgħobbi bi ħsibijiet oħra bħal 'ara jweġġa' xi tifel,' 'dawk it-tnejn meta se jieqfu jparlaw,' 'mhux kulħadd tani l-flus għall-ħarġa,' u għadd ta' ħwejjeġ oħra bħal dawn. Imma fuq kollox, naħseb illi ma kellux raġun għalkollox. L-imħabba għas-suġġett trid tkun hemm. Għad illi nħobb il-Malti u nħobb it-tagħlim ma naħsibx li nagħmel waħda mingħajr l-oħra. Nimmaġinani nistudja l-Malti ħajti kollha, maqfula ġo xi librerija... għad illi f'xi waqt il-bżonn li naqsam ma' ħaddieħor naħseb li jirkibni. Min-naħa l-oħra, ma nimmaġinanix ngħallem suġġetti oħra bħall-Fiżika jew xjenza oħra (lingwi oħra u suġġetti bħal PSD u PE naħseb nasal ngħallimhom). Issa li bdiet sena skolastika ġdida ħsibt illi din is-sena l-bidu jkun kemxejn differenti... b'esperiment li rnexxa (jew le?) Lill-istudenti tajthom xi ħaġa bħal din bil-Malti: http://blogs.scholastic.com/files/followdirection.pdf U kollha waqgħu għaliha għajr għal xi ftit li tgħoddhom fuq is-swaba' t'id waħda. Mill-bqija, ir-riżultat tal-esperiment jitkellem waħdu. 1. In-nies (għax żgur li mhux l-istudenti biss) ma jaqrawx il-mistoqsijiet; jaqbdu u jwieġbu 2. Aktarx ma jsegwux id-direzzjonijiet 3. Wara li tagħmel xi ħaġa hekk tista' biss titlob biex dak li jkun ma jobgħodokx! Is-sena skolastika t-tajba lil kulħadd! kemm nixtieq li f'Malta għandna minnhom... mhux pulizija reqdin biss... PS. Kif qegħdin fiż-żifna, tinsewx iżżuru stand numru 30 tal- Għaqda tal-Malti waqt Freshers' Week 2013 ... jien inkun hemm wara s-2PM... għax mill-bqija nkun maċ-ċkejknin li bdejt inkun "cruel to be kind" magħhom mill-ewwel jum. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
mill-ewwel